钦定古今图书集成/明伦汇编/家范典/第016卷 > 《大同哀辞》简文帝
## 钦定古今图书集成/明伦汇编/家范典/第016卷 > 《大同哀辞》简文帝

大同字仁洽，予之第十九子也。生于仲秋，殒于冬末，悲夫潜恸结于心，愁眉惨于外，夕坐于是申旦当食以之不甘。客有谓予曰：“死生常也，夭寿命也。陈蕃所憩之家，久传纪录之岁；华歆所闻之语，已定北陵之期。上圣所以忘情，贤者所以达节，将何戚焉？” 予对之曰：“观其明眸丰下，玉色和声，岂不登髫岁而拟触藩，及纨裤而知折李。灵心摧于毫末，慧识挫于趾步。庶方悟于来途，遂穷魂于短日，岂不伤哉！” 乃为辞曰：

“含精郁抑，叹嗟何极，云谁之悲，悲予弱息，实天道之
偏颇，观赋命之殊舛。彼神祭之灵长，获万春之悠缅，
有舜华之照灼，寄一朝之浮命，始梦熊而非吉，遂设弧而表庆。验天兰之所受，知地井之可映。爱萱草之
有征，欣赤茀之在咏，信叹慰之未几，悼夭零之云及。”
乃变乐而为悲，遂改笑而成泣。昔珠褓之交舒，又金
“香之相袭。籍绮茵于弱肌，隐孩笑于罗帷。今独亲于
元壤，亦何痛其如之？忆馀态而心楚，想媚质而回肠。
药尚残而染地，衣犹襞而在床。卷金屏之四叶，开银
函之九羊。忽徘徊而想像，曾何时而不伤？”于是风景
暮钟，气严晚候。叶蓛蓛而走阶，水戋戋而鸣漏。月半
镜而开河，云罗柱而下岫。灯发焰而吐花，火含光而
成就。金鹿之恨涕沾衣，金瓠之哀还掩扉。犹兹紫山
明玉碎，譬彼西都芳草腓。终无逐浪凫船反，何时复
闻“龙种归。”